จีนลงทุนนิคมอมตะ
พัฒนาที่ดินเพิ่มรับปีนี้100โรงงานTTWบอกญี่ปุ่นสนใจถือหุ้น
29 ต.ค. 2565

พัฒนาที่ดินเพิ่มรับปีนี้100โรงงานTTWบอกญี่ปุ่นสนใจถือหุ้น
“อมตะ” ฟุ้ง จีนแห่ปักหมุดในนิคมฯ ดันยอดขายเข้าเป้า 3,000 ไร่แน่ปีนี้ TTW ดึงนักลงทุนญี่ปุ่นถือหุ้น
นายวิบูลย์ กรมดิษฐ์ กรรมการและประธานเจ้าหน้าที่การตลาด บริษัท อมตะ คอร์ปอเรชัน (AMATA) เปิดเผยว่า ทิศทางการลงทุนในอมตะในช่วงครึ่งปีหลังนี้ยังคงมีแนวโน้มที่ดี ยังมีนักลงทุนจากต่างประเทศเข้ามาลงทุนในอมตะอย่างต่อเนื่อง โดยจีนเป็นอีกประเทศที่สนใจเข้ามาลงทุนในนิคมอมตะซิตี้ จ.ระยอง 
ทั้งนี้ สาเหตุมาจากการที่จีนถูกกีดกันทางการค้าในเรื่องของสินค้าส่งออก ทำให้ต้องย้ายฐานการผลิตเพื่อให้ส่งออกได้ง่ายขึ้น อีกทั้งจีนมีอัตราการเติบโตทางเศรษฐกิจหดตัวลงเหลือ 7.5% จาก 8.5% จึงจำเป็นต้องขยายการลงทุนในต่างประเทศมากขึ้น ซึ่งปัจจุบันอมตะมีนักลงทุนจากประเทศจีนอยู่ประมาณ 50-60 โรงงาน โดยคาดว่าในปีนี้จะมีนักลงทุนจีนเพิ่มขึ้นเป็น 100 โรงงาน และคาดว่าในอนาคต 45 ปี จะมีนักลงทุนจากจีนเพิ่มขึ้นเป็น 300-500 โรงงาน 
“อมตะได้เตรียมพัฒนาพื้นที่เพื่อรองรับการลงทุนที่เพิ่มขึ้นอย่างต่อเนื่อง โดยจะขยายเป็นเฟส เฟสละ 1,000-2,000 ไร่” นายวิบูลย์ กล่าว
นายวิบูลย์ กล่าวว่า ปัจจุบันนักลงทุนจีนที่เข้ามาส่วนใหญ่จะเป็นกลุ่มออโตโมทีฟ อาหาร และชิ้นส่วนอุปกรณ์รถยนต์ ซึ่งคิดเป็นสัดส่วนประมาณ 10% จากจำนวนนักลงทุนต่างประเทศทั้งหมดที่มีอยู่ โดยนักลงทุนหลักของอมตะยังคงมาจากประเทศญี่ปุ่น 
นอกจากนี้ นโยบายของรัฐบาลที่จะลงทุนโครงสร้างพื้นฐาน 2.2 ล้านล้านบาท และการลงทุนระบบบริหารจัดการน้ำ 3.5 แสนล้านบาท จะสร้างความมั่นใจให้กับนักลงทุนต่างชาติมากขึ้น และจะสนับสนุนให้ยอดขายที่ดินของบริษัทได้ตามเป้า 3,000 ไร่
ด้านนายสมเกียรติ ปัทมมงคลชัย ผู้บริหารด้านการเงิน บริษัท น้ำประปาไทย (TTW) กล่าวว่า เมื่อเร็วๆ นี้บริษัทได้ร่วมออกไปนำเสนอข้อมูลกับตลาดหลักทรัพย์และ บล.โนมูระ ที่ประเทศญี่ปุ่น ซึ่งนักลงทุนญี่ปุ่นได้ให้ความสนใจเข้ามารับฟังข้อมูลของบริษัท ซึ่งในครั้งนี้ได้พบกับ 9 ผู้จัดการกองทุนใหญ่ 
สำหรับประเด็นที่นำเสนอ คือ ผลดำเนินงานไตรมาสแรกปี 2556 ที่กำไรสุทธิเติบโตกว่า 48% แล้วยังมีแผนการลงทุนในโรงผลิตน้ำแห่งที่ 2 เม็ดเงินลงทุนกว่า 2,100 ล้านบาท เพื่อแสดงถึงการเติบโตของ TTW ในอนาคตของธุรกิจ
“ตอนนี้เราพบว่าประเทศญี่ปุ่นมีศักยภาพในการเข้ามาลงทุนเป็นอย่างมาก เนื่องจากนโยบายผ่อนคลายเชิงปริมาณ (คิวอี) ที่ทำให้นักลงทุนต้องหาผลตอบแทนในต่างประเทศมากขึ้น โดยที่ผ่านมาทาง TTW ได้พบและพูดคุยกับนักลงทุนสถาบันจากประเทศญี่ปุ่น ที่ต้องการปรับเพิ่มการลงทุนในหุ้น TTW มากขึ้น” นายสมเกียรติ กล่าว
การที่บริษัทได้เข้าไปคำนวณน้ำหนักใน SET50 และมีงบการเงินที่แข็งแกร่ง โดยมีหนี้สินต่อทุนเพียง 1.25 เท่า ซึ่งถือว่าน่าสนใจสำหรับนักลงทุน